भारतलाई बराबरीमा रोक्दै कुवेत समूह विजेता
कुवेतले भारतलाई साफ च्याम्पियनसिप २०२३ मा मंगलबार १–१ को बराबरीमा रोक्दै समूह ‘ए’ को विजेता बनेको छ । डिफेन्डिङ च्याम्पियन भारतका लागि सुनील क्षेत्रीले पहिलो हाफको इन्ज्युरी समयमा गोल गर्दै अग्रता दिलाए । तर, दोस्रो हाफ अन्त्यतिर अनवर अलीले आत्मघाती गोल गरेपछि खेल बराबरीमा पुग्यो ।
बेंगलुरु — कुवेतले भारतलाई साफ च्याम्पियनसिप २०२३ मा मंगलबार १–१ को बराबरीमा रोक्दै समूह ‘ए’ को विजेता बनेको छ । डिफेन्डिङ च्याम्पियन भारतका लागि सुनील क्षेत्रीले पहिलो हाफको इन्ज्युरी समयमा गोल गर्दै अग्रता दिलाए । तर, दोस्रो हाफ अन्त्यतिर अनवर अलीले आत्मघाती गोल गरेपछि खेल बराबरीमा पुग्यो ।यस नतिजापछि ७ अंक बोकेर गोल अन्तरका आधारमा कुवेत शीर्षस्थानमा रह्यो । भारत पनि ७ अंकसहित दोस्रो स्थानमा रह्यो । दुवै टिम यसअघि नै सेमिफाइनल पुगिसकेका छन् । भारतका लागि सुनीलको यो ९२ औं गोल रह्यो । साफ च्याम्पिनयसिप इतिहासमा भने उनको यो २३ औं गोल हो । यस गोलसँगै उनले माल्दिभ्सका अली अस्फाकको कीर्तिमानसँग बराबरी गरेका छन् ।यस्तै सुनीलको यो लगातार चौथो खेलमा गोल हो । यसपल्टको साफ च्याम्पियनसिपमा भारतले लिग चरणमा खेलका सबै तीनै खेलमा सुनीलले गोल गरेका थिए । यो समूहको अन्तिम खेल भने तनावपूर्व रह्यो । भारतीय मुख्य प्रशिक्षक इगोर स्टिमाकले फेरि एकपल्ट रातो कार्ड बेहोरेका छन् । खेलको अन्त्यमा दुवै टिम १० खेलाडीमा सीमित रहेका थिए ।अबको सेमिफाइनल समीकरण बुधबार तयार हुनेछ । त्यस दिन समूह ‘बी’ खेलमा माल्दिभ्सले लेवनान तथा बंगलादेशको भुटानको सामना गर्नेछन् । लेवनान ६ अंकसहित शीर्षस्थानमा छ भने त्यसपछि समान ३ अंकमा बंगलादेश र माल्दिभ्स छन् । यसअघि नेपालले आशिष चौधरीले दोस्रो हाफमा गरेको गोल मदतमा पाकिस्तानलाई १–० ले हराएको थियो । खेल निराशाजनक बराबरीमा अग्रसर भइरहेको बेला आशिषले ८० औं मिनेटमा गोल गरेका हुन् । लाकेन लिम्बूले यो गोलका लागि अवसर सिर्जना गरे । आशिषले पेनाल्टी एरियाको ठीकबाहिरबाट शक्तिशाली प्रहार गर्दै गोल गरे । यो नेपालका लागि उनको पहिलो गोल हो । आशिष दोस्रो हाफमा सस्ब्टिच्युट खेलाडीका रूपमा मैदान छिरेका थिए । जितका बावजुत कान्तिरभा रंगशालामा भएको समूह ‘ए’ को खेलमा नेपालको प्रदर्शन सबै क्षेत्रमा कमजोर रह्यो ।यो नतिजापछि नेपालको ३ अंक भएको छ भने पाकिस्तान शून्य अंकमा रह्यो । पाकिस्तानको यो लगातार १२ औं हार हो । पाकिस्तान पछिल्लो ५ वर्षयता लगातार पराजित रहेको छ । प्रतियोगितामा भने आफ्नो अन्तिम खेलअगाडि नै नेपाल र पाकिस्तान दुवै सेमिफाइनल पुग्ने सम्भावनाबाट वञ्चित भइसकेका थिए । त्यसैले यो प्रतिष्ठाको लडाइँ मात्र रहेको थियो । आशिषको गोलअघि नेपालले केही अवसर सिर्जना गरे पनि त्यो निर्णायक साबित हुन सकेन । विमल घर्तीमगरले ४१ औं मिनेटमा गरेको प्रहार पाकिस्तानी गोलरक्षक युसुफ बटले रोके ।यस्तै नवयुग श्रेष्ठले ५१ औं मिनेटमा नजिकको दूरीबाट गरेको हेडले पोस्टका दिशा लिन सकेन । नेपालको सबैभन्दा राम्रो मौका भने देवेन्द्र तामाङले बनाएका थिए । उनले ६८ औं मिनेटमा गरेको फ्रिकिक प्रहार पोस्टमा लागेर फर्केको थियो । एरिक विष्टले ७२ औं मिनेटमा गरेको अर्को फ्रिकिक पोस्टमा लागेर बाहिरिएको थियो । लाकेनले खेलको अन्त्यतिर एउटा राम्रो अवसर पाएका थिए, तर उनको त्यो प्रयासलाई पाकिस्तानीले रोकेको थियो । पाकिस्तानले भने पूरा खेल अवधिमा कुनै उल्लेखनीय आक्रमण बुन्न सकेन । पूरा प्रतियोगिताकै प्रदर्शन निराशाजनक रह्यो ।नेपाली टिम : किरण लिम्बू, अनन्त तामाङ, लाकेन लिम्बू, एरिक विष्ट, विमल घर्तीमगर (नवयुग श्रेष्ठ–४६, विमल पाण्डे–९०), आयुष घलान (पूजन उपरकोटी–८९), आवास लामिछाने (आशिष चौधरी–४६), देवेन्द्र तामाङ, सनिश श्रेष्ठ, मनीष डाँगी, रोहित चन्द । 